

LĒMUMS

Ādažos, Ādažu novadā

2024. gada 24. oktobrī **Nr.** **424**

**Par** **dalību projektā “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai”**

2024. gada 26. septembrī Ādažu novada pašvaldībā saņemta Izglītības un zinātnes ministrijas (turpmāk - IZM) vēstule (pašvaldības reģ. Nr. ĀNP/1-11-1/24/4949), ka atbilstoši Ministru kabineta 2024. gada 18. jūnija noteikumiem Nr. 387 “Eiropas Savienības Kohēzijas politikas programmas 2021.–2027. gadam 4.2.1. specifiskā atbalsta mērķa “Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā” 4.2.1.5. pasākuma “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē” pirmās projektu iesniegumu atlases kārtas īstenošanas noteikumi” (turpmāk - Noteikumi) ir uzsākts projekts “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai” (turpmāk – Projekts).

Projekts paredz datortehnikas iegādi arī pašvaldību vispārējās un pirmsskolu izglītības iestāžu pedagogiem un atbalsta personālam. Datortehnika tiks sadalīta atbilstoši Noteikumu nosacījumiem un IZM aprēķinam proporcionāli pedagogu un atbalsta personāla darba slodžu skaitam iestādēs saskaņā ar Valsts izglītības informācijas sistēmas datiem 01.09.2023.

Saskaņā ar IZM veikto aprēķinu Ādažu novada pašvaldība, atbilstoši izvēlētajai datortehnikas specifikācijai (1. tabula), varētu saņemt 174 datortehnikas vienības.

*1.tabula* Specifikācija *Windows 3*\*

|  |  |
| --- | --- |
| EIS kataloga pozīcijas Nr. | IZM22.2.1.3.1 |
| Ekrāns | Vismaz 14", FHD (1920 x 1080), nav skārienjūtīgs |
| Centrālā procesora veiktspēja | *Passmark Performance Test* *CPU Mark* - vismaz 15000 |
| RAM | vismaz 16 GB |
| Iebūvētā atmiņa | vismaz 240 GB SSD vai eMMc |
| Optiskā pele | ar bezvada savienojumu |
| Pārvaldības programmatūra | *Windows Autopilot* un *Intune license for education* vismaz 6 gadi |
| Garantija | ražotāja, 3 gadi, *onsite* ar reakcijas laiku nākamā darba dienā |
| Soma | ar polsterējumu, rokturiem un regulējamu pleca lenci |

*\* Specifikācijā norādīti galvenie parametri, kā arī no standarta komplektācijas atšķirīgie parametri. Ar pārējiem parametriem var iepazīties Elektronisko iepirkumu sistēmā norādītajā kataloga pozīcijā.*

Par sadarbību Projekta īstenošanā IZM un pašvaldībai ir jānoslēdz sadarbības līgums atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina fondu ieviešanu 2021.–2027. gada plānošanas periodā. Līgumā tiks noteikts sadarbības mērķis un atbildības, partnera pienākums iesaistīties Projekta ieviešanā ar tā valdījumā vai īpašumā esošu mantu, intelektuālo īpašumu, finansējumu (lietotāju kontu pārvaldība un datortehnikas izmantošanas monitorings, uzturēšana, tai skaitā datortehnikas konfigurācija, tehnoloģiju savietojamības risinājumu izmantošana, kā arī atbalsts un stimuls lietotāju digitālo prasmju pilnveidei, tai skaitā valsts izveidotu interaktīvo mācību platformu un mācību vadības platformu izmantošanai, apkope un ilgtspēja (apdrošināšana vai aizvietošana), kā arī pieejamība un funkcionalitāte vismaz 5 (piecus) gadus pēc īpašumtiesību iegūšanas, utt.).

Projekta pirmajai kārtai pieejamais finansējums ir 25 000 000 *euro*, ko veido Eiropas Reģionālās attīstības fonda finansējums 21 250 000 *euro* un valsts budžeta līdzfinansējums 3 750 000 *euro*.

Sasniedzamie nacionālie rādītāji (vispārējā izglītībā): līdz 2025. gada 31. decembrim 80 procenti no pedagogu un atbalsta personāla, kas nodrošina vispārējās izglītības satura īstenošanu, tostarp pirmsskolās kopējās darba slodzes likmes summas, ir nodrošināti ar datortehniku vispārējās izglītības satura īstenošanai.

Projektā plānotās aktivitātes atbilst Ādažu novada Izglītības ekosistēmas attīstības stratēģijas 2023.-2027. gadam rīcības virzienam: RV – 8 “Iekārtu un resursu jēgpilna izmantošana mācību procesā” (Ā16.1.2.1.; C8.4.2.1.) (Rīcības uzdevumi: visiem darbiniekiem darbā ar IKT nodrošināt pietiekamu tehnisko atbalstu; nodrošināt digitālo tehnoloģiju integrāciju mācību procesā; nodrošināt pieejamo materiāltehnisko resursu un iekārtu izmantošanas efektivitāti).

Dalība Projektā atbilst Attīstības programmas (2021.-2027.) vidējā termiņa prioritātēm:

* “VTP8: Pieejama un daudzpusīga izglītība”, rīcības virzienam “RV8.1: Vispārējās izglītības sistēmas attīstība”, uzdevumam “U8.1.1: Attīstīt jaunas izglītības programmas un projektus”;
* “VTP16: Efektīva pašvaldības iestāžu un uzņēmumu darba organizācija”, rīcības virzienam “RV16.1: Pašvaldības darbības uzlabošana”, uzdevumam “U16.1.1: Uzlabot pašvaldības iestāžu, struktūrvienību un uzņēmumu pakalpojumu kvalitāti”, pasākumiem “Ā16.1.1.1. Aktivitāšu īstenošana pašvaldības iestāžu, struktūrvienību un uzņēmumu sniegto pakalpojumu kvalitātes paaugstināšanai” un “Ā16.1.1.3. Pašvaldības iestāžu, struktūrvienību un uzņēmumu materiāltehniskās bāzes paplašināšana”.

Pamatojoties uz Pašvaldību likuma 4. panta pirmās daļas 4. punktu, pašvaldības Projektu uzraudzības komisijas 07.10.2024. atzinumu, kā arī domes Finanšu komitejas 16.10.2024. atzinumu, Ādažu novada pašvaldības dome

**NOLEMJ:**

1. Atbalstīt Ādažu novada pašvaldības dalību Eiropas Savienības Kohēzijas politikas programmas 2021.–2027. gadam 4.2.1. specifiskā atbalsta mērķa “Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā” 4.2.1.5. pasākuma “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai pamata un vidējās izglītības pakāpē” pirmās projektu iesniegumu atlases kārtas īstenošanas noteikumi” projektā “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai”.
2. Pilnvarot pašvaldības domes priekšsēdētāju parakstīt sadarbības līgumu ar IZM šī lēmuma 1. punkta izpildei.
3. Papildināt Attīstības programmas (2021-2027) Rīcības plāna uzdevumu “U8.1.1: Attīstīt jaunas izglītības programmas un projektus” ar jaunu pasākumu “Ā8.1.1.9. 4.2.1.5. pasākuma projekta “Izglītības iestāžu nodrošinājums pilnveidotā vispārējās izglītības satura kvalitatīvai ieviešanai” īstenošana Ādažu novadā” (atbildīgais – Izglītības un jaunatnes nodaļa un izglītības iestādes; izpildes termiņš 2024.-2029.; Finanšu resursi – ES fondu finansējums; Iznākuma rādītāji – Ādažu novadā tiek īstenots projekts, kura ietvaros Ādažu novada izglītības iestādēm paredzēts iegādāties 174 datortehnikas vienības.
4. Noteikt Centrālās pārvaldes Izglītības un jaunatnes nodaļas vadītāju par pašvaldības atbildīgo personu pašvaldībai piekritīgu sadarbības līgumā noteikto saistību izpildei projekta ietvaros.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU